
A tabuszavak gátló hatásának összehasonlítása figyelmi-motoros valamint lexikális és nem-lexikális döntési helyzetben

Kísérletünk során egy lexikális és egy nem lexikális jellegű döntési helyzetet, továbbá egy egyszerű figyelmi motoros feladatot teljesítettek a résztvevők (összesen 45 fő). A feladatok alatt előfeszítő ingerként tabu illetve semleges szavakat prezentáltunk a kísérleti személyeknek, valamint mértük az különböző ingerekre adott reakcióidőket. Az eredmények alapján a nem-lexikális döntési feladat során a tabuszavakkal történő előfeszítést követően a semleges szavakhoz képest szignifikánsan hosszabb reakcióidőket produkáltak a kísérleti személyek, míg a lexikális döntési helyzet során tendenciaszerű különbséget találtunk a két előfeszítési típus után mért reakcióidők között. A figyelmi-motoros feladat esetében ugyanilyen irányú eredményeket kaptunk, a különbség azonban nem bizonyult szignifikánsnak. A kétféle előfeszítést követően produkált reakcióidők különbségeit a három feladat között összehasonlítva azt láthatjuk, hogy a lexikális döntési helyzet esetében jelenik meg abszolút értékben a legnagyobb különbség, ez azonban nem különbözik jelentős mértékben a másik két feladattípustól.



